### Beslutning

Fremsendes til Magistratsafdelingen for Sociale Forhold og Beskæftigelse med henblik på udarbejdelse af en indstilling, jf. byrådets vedtagelse i mødet den 10. juni 2021 om magistratsbehandling af forslaget.

Sagen bedes tilbagesendt byrådet via Magistraten.

Før man skal træffe vigtige valg, skal man have den rette viden og god mulighed for vejledning. Dette gør sig også gældende, når der er tale om unges valg af ungdomsuddannelse efter folkeskolen. At træffe så stor en beslutning kan være stressende og forvirrende for unge – uanset hvor afklaret man på forhånd er om hvilken retning, man ønsker at gå. Unge får en dårlig oplevelse med valg af ungdomsuddannelse efter folkeskolen, når vi ikke er klædt godt nok på til at træffe beslutningen.

Børne- og ungebyrådet har stor forståelse for vigtigheden af at udbrede viden om og kendskab til erhvervsuddannelser. Vi mener dog, at balancen mellem informationsniveauer om erhvervsuddannelser og andre ungdomsuddannelser er alt for skæv. COVID-19 har selvfølgelig skabt nogle særlige forhold for uddannelsesvejledning det seneste år, men bedre viden om uddannelsesvalg er ikke et nyt behov for børn og unge. Vi – og tidligere ungebyrødder – oplever, at det er en udfordring, som elever oplever hvert år.

Vi ønsker derfor, at [adresse] i fremtiden skal skabe en bedre balance mellem information om de forskellige uddannelsesmuligheder, som elever skal vælge imellem, inden de går ud af folkeskolen. Vi ønsker, at alle elever føler sig godt klædt på og velinformerede. Derfor stiller vi et forslag, som skal gøre valg af ungdomsuddannelse efter folkeskolen til en god oplevelse for alle elever, og som vil være med til at sikre at så mange elever som muligt, træffer det rette valg for dem og deres fremtid.

Forslag: Børne- og ungebyrådet foreslår:

1) At uddannelsesvejledningen målrettes elevernes ønsker i de enkelte klasser på 9. årgang.

2) At der ikke gøres forskel på mulighederne for UU-vejledning til uddannelsesparate og ikke-uddannelsesparate elever.

3) At der skal afholdes en årlig uddannelsesmesse for alle ungdoms- og erhvervsuddannelser i kommunen.

Motivation af punkt 1:

Ikke to klasser er ens – derfor tror vi ikke på at samme præsentation fra UU-vejlederen passer alle klasser, når det kommer til uddannelsesvejledning i udskolingen. Derfor skal der være mulighed for, at eleverne i en klasse kan vælge hvilke uddannelser, der skal være fokus på i uddannelsesvejledningen. Der er rigtig mange valgmuligheder for unge efter folkeskolen: erhvervsuddannelser, gymnasiale ungdomsuddannelser, udvekslingsophold eller sabbatår, hvor man kan få erhvervserfaring. Alt dette er valgmuligheder, som vi gerne vil lære at kende, så vi er bedre rustet til at træffe det helt rigtige valg den 1. marts.

For at sikre en god viden om det valg, vi skal træffe, synes vi, det er vigtigt at fastholde formatet, hvor en UU-vejleder besøger 8. klasser og fortæller om de forskellige valgmuligheder – og det er vigtigt, at eleverne præsenteres for alle muligheder. Vi ønsker til gengæld, at uddannelsesvejledningen i 9. klasse målrettes den specifikke klasse. Nogle klasser har måske brug for at høre mere om mulighederne for at søge erhvervsuddannelser, mens andre gerne vil høre om de gymnasiale ungdomsuddannelser. Derfor bør klassen efter en præsentation af alle valgmuligheder i 8. klasse, få mulighed for at vælge hvad de har særlig interesse for i 9. klasse, så de kan få mere viden om disse muligheder ved UU-vejlederens næste besøg.

Vi oplever, at det er den samme præsentation og det samme PowerPoint-show, der vises til alle klasser. Det mener vi ikke er optimalt. Ved at målrette uddannelsesvejledningen kan vi sikre, at flest mulige elever træffer det rigtige valg i første forsøg. Forudsætningen for at gøre dette er nemlig, at eleverne er veloplyste om deres muligheder. Derfor mener vi, at mere målrettet uddannelsesvejledning af samme høje kvalitet på alle skoler, er det der skal til.

Motivation af punkt 2:

Som supplement til en mere målrettet uddannelsesvejledning, ser Børne- og ungebyrådet et behov for, at elever der er erklæret uddannelsesparate har samme muligheder for uddannelsesvejledning, som de elever der erklæres ikke-uddannelsesparate. Det kan for eksempel være gennem en kommunal chatrådgivning eller lignende, hvor UU-vejledere besvarer de unges spørgsmål.

Vi oplever, at der er mangel på tid til den enkelte elevs spørgsmål om uddannelsesvalg, og at der ikke er nok information om valgmuligheder, indhold af den enkelte uddannelse og hverdagen på uddannelserne. Flere ungebyrådsmedlemmer og deres klassekammerater har oplevet ikke at få tilstrækkeligt hjælp og sparring, når de har kontaktet en UU-vejleder, hvor de enten ikke har fået svar på deres spørgsmål eller er blevet bedt om selv at undersøge. Det synes vi ikke er godt nok.

Vi forstår at unge der erklæres ikke-uddannelsesparate, skal have ekstra hjælp til valg af uddannelse. Dette ønsker vi ikke at ændre på. Samtidig mener vi, at selvom man er erklæret uddannelsesparat, kan der stadig være usikkerheder og ubesvarede spørgsmål. Viden om de forskellige uddannelsesmuligheder efter folkeskolen er ikke givet. Unge der ikke har ældre søskende eller venner på en ungdoms- eller erhvervsuddannelse, unge hvis forældre ikke kender til det danske uddannelsessystem, eller unge der ikke kommer fra ressourcestærke familier, kan mangle den viden, der skal til for at træffe et valg. Også selvom man er erklæret uddannelsesparat.

Vi har forståelse for at det kan være ressource- og tidskrævende at have en uddannelsesvejleder til at tage en samtale med alle elever i udskolingen i [adresse]. Derfor ser vi også muligheden for at oprette en kommunal platform hvor man kan få svar på sine spørgsmål. Vi ved at der findes nationale platforme med dette formål, men vi mener, at det er vigtigt at dem der rådgiver de aarhusianske unge, er nogen der kender kommunen og de uddannelsestilbud der findes i [adresse].

Vi forventer, at alle - der ønsker en samtale hos en UU-vejleder, skal tilbydes en samtale - også de elever der er erklæret uddannelsesparate, men stadig har uafklarede spørgsmål. Derfor foreslår vi, at kommunen sikrer bedre vejledningsmuligheder til de unge der er uddannelsesparate.

Motivation af punkt 3:

Børne- og ungebyrådet mener, at man bedst kan træffe et valg om uddannelse efter folkeskolen, hvis man har mest mulig viden om valgmulighederne. Derfor ønsker vi, at [adresse] skal facilitere en årlig uddannelsesmesse for alle ungdoms- og erhvervsuddannelser i kommunen.

Inspirationen til dette kommer både fra [adresse] og fra uddannelsesmesser for videregående uddannelser, som vi mener er med til at give et bedre indblik i de forskellige muligheder. På messen skal det være muligt at besøge stande, hvor for eksempel elever og lærere kan fortælle om deres uddannelsessted. På denne måde sikres det, at elever får mulighed for at lære alle uddannelsesmuligheder at kende.

Der er andre valgmuligheder end erhvervsuddannelser, ligesom der er andre valg end gymnasiale uddannelser. Det skal messen udfolde for de unge. Vi ønsker ikke, at den årlige uddannelsesmesse skal erstatte [adresse], da vi mener, at dette er et vigtigt og godt arrangement. Uddannelsesmessen skal derimod ses som et supplement, hvor alle ungdomsuddannelser kan deltage på lige fod.

Børne- og ungebyrådet stiller sig naturligvis til rådighed, hvis der er spørgsmål eller behov for sparring i udfoldelsen af forslaget.

### Sagens forløb

26-05-2021 Aarhus Byråd
Sagens behandling blev udsat i byrådets møde den 26. maj 2021.
 09-06-2021 Aarhus Byråd

Fremsendes til Magistratsafdelingen for Sociale Forhold og Beskæftigelse med henblik på udarbejdelse af en indstilling, jf. byrådets vedtagelse i mødet den 10. juni 2021 om magistratsbehandling af forslaget.

Sagen bedes tilbagesendt byrådet via Magistraten.

 22-09-2021 Sociale Forhold og Beskæftigelse
Beslutningsforslag besvaret med indstilling fra Magistratsafdelingen for Sociale Forhold og Beskæftigelse.
 07-10-2021 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 11-10-2021 Magistraten

Fremsendes til [adresse] med bemærkning, at Magistraten i mødet den 11. oktober 2021 anbefaler, at byrådet tiltræder Magistratsafdelingen for Sociale Forhold og Beskæftigelses indstilling af 22. september 2021.

Rådmand Lona Frederiksen og Åbjørn Møller var forhindret i at deltage i sagens behandling.

 10-11-2021 [adresse]
Beslutning ikke frigivet